Miestä epäillään kahdesta taposta ja nyt myös törkeästä pahoinpitelystä.

Oulun poliisilaitoksella on tutkinnassa kaksi syyskuussa Raahessa tapahtunutta henkirikosta. Tutkinnan yhteydessä on selvinnyt, että teoista epäilty Tuomas Kangasniemi (entinen Viirelä) on HIV-positiivinen.

Esitutkinnassa on selvinnyt, että Kangasniemi on ollut suojaamattomassa sukupuoliyhteydessä, eikä ole kertonut seksikumppanilleen sairastamastaan tartuntataudista.

Asiaa tutkitaan törkeänä pahoinpitelynä. Mies on tällä hetkellä vangittuna.

– Julkaisemme Tuomas Kangasniemen kuvan, koska epäilemme että seksikumppaneita on muitakin. Pyydämme vuosina 2016 ja 2017 Kangasniemen kanssa sukupuoliyhteydessä olleita ottamaan yhteyttä poliisiin.

– On tärkeää, että mahdolliset seksikumppanit ilmoittautuvat poliisille ja menevät HIV-testiin. He saattavat tietämättään kantaa HI-virusta ja tästä syystä olla hengenvaarassa. He voivat myös tietämättään tartuttaa virusta, Oulun poliisi painottaa tiedotteessaan.

Poliisiin voi ottaa yhteyttä puhelimitse numeroon 0295 416 194 tai sähköpostitse osoitteeseen tutkinta.raahe@poliisi.fi.

Tuomas Kangasniemi (entinen Viirelä).­

Ylivieska-Raahen käräjäoikeus vangitsi 42-vuotiaan Kangasniemen perjantaina 22. syyskuuta todennäköisin syin epäiltynä kahdesta taposta.

Raahea kuohuttaneiden surmien ensimmäinen uhri on 25-vuotias raahelaisnainen, jonka koiranulkoiluttaja löysi autiolta tontilta kaupungin keskustasta 16. syyskuuta. Toinen uhri on 65-vuotias nainen, joka löydettiin Piehingissä sijaitsevasta talosta kolme päivää myöhemmin.

Molemmat uhrit olivat olleet kuolleina useita päiviä ennen löytymistään ja heissä molemmissa oli ulkoisen väkivallan merkkejä.

Poliisi ei ole ottanut kantaa surmien motiiviin, tekotapaan tai uhrien ja Kangasniemen välisiin suhteisiin. Miehen tiedetään kuitenkin tunteneen uhrinsa entuudestaan.

Ilta-Sanomien saamien tietojen mukaan epäilty asuu Raahen keskustassa ja työskenteli aiemmin taksinkuljettajana.

Juttua muokattu klo 10.50: Lisätty taustatietoa tapauksesta.